作者:張九齡
標題:酬周判官巡至始興會改秘書少監見貽之作兼呈耿廣州
內容:惟昔遷樂土，迨今已重世。陰慶荷先德，素風慚後裔。唯益梓桑恭，豈稟山川麗。於時初自勉，揆己無兼濟。瘠土資勞力，良書啟矇蔽。一探石室文，再擢金門第。既起南宮草，複掌西掖制。過舉及小人，便蕃在中歲。亞司河海秩，轉牧江湖澨。勿謂符竹輕，但覺涓塵細。一麾尚雲忝，十駕宜求稅。心息已如灰，跡牽且為贅。忽捧天書委，將革海隅弊。朝聞循誠節，夕飲蒙瘴癘。義疾恥無勇，盜憎攻亦銳。葵藿是傾心，豺狼何反噬。履險甘所受，勞賢恧相曳。攬轡但荒服，循陔便私第。嘉慶始獲申，恩華複相繼。無庸我先舉，同事君猶滯。當推奉使績，且結拜親契。更延懷安旨，曾是慮危際。善謀雖若茲，至理焉可替。所仗有神道，況承明主惠。